སྤྱིར་མིའི་རིགས་འཕེལ་རྒྱས་བྱུང་བའི་ལོ་རྒྱུས་ཁྲོད་ཆོས་ལུགས་ཀྱི་ཆོ་ག་ནི་ཆེས་རྒྱུན་མཐོང་ཅན་ཞིག་ཆགས་ཡོད་ལ།ཆོས་ལུགས་གང་དེར་བཅངས་པའི་དད་སེམས་དང་དེས་ནང་སེམས་ལ་འཆར་བའི་རྟོག་པ་དང་ཉམས་མྱོང་སོགས་ཅི་བྱུང་བ་དེ་ཆོ་ག་ཕྱག་ལེན་གྱི་ལམ་ནས་མཚོན་ཐབས་བྱེད་ཀྱི་ཡོད།དེ་དང་དུས་མཚུངས་མི་རྣམས་ལ་ཆོས་ལུགས་དེའི་དགོངས་དོན་བརྒྱུད་བསྒྲགས་དང་།མི་ཚེའི་དོན་སྙིང་།འཆི་བ་མི་རྟག་པ་སོགས་ལ་དྲན་སྐུལ་གཏོང་བའི་ནུས་པ་ཡང་ལྡན་ཡོད།རང་ཅག་ཁ་བའི་ལྗོངས་ཀྱི་དགོན་སྡེ་ཁག་ནང་དར་འཕེལ་བྱུང་བའི་གར་འཆམ་ལ་མཚོན་ན་ཡང་འཆམ་པ་རང་ཉིད་ཀྱི་རྙེད་གྲགས་དང་།སྐྱེ་བོ་གཞན་གྱི་ལྟད་མོ་དང་རྩེད་མོ་ཙམ་གྱི་ཆེད་དུ་བྱས་བའི་སྤྱོད་ཚུལ་ཡེ་ནས་མ་ཡིན་པར་དོན་དུ་གསང་སྔགས་རྡོ་རྗེ་ཐེག་པའི་ལྷའི་ལུས་ཀྱི་རྣལ་འབྱོར་གྱི་སྒོ་ནས་ངག་གི་གསང་སྔགས་ཟབ་མོའི་བརྡ་ཚིག་སྒྲོགས་པ།ཡིད་ཀྱི་ཡི་དམ་གང་དེའི་ང་རྒྱལ་བརྟན་པོར་བཟུང་བའི་སྟོད་ལམ་བྱང་ཆུབ་སྒྲུབ་པ་དང་སྨད་ལས་དགྲ་བགེགས་སྒྲོལ་བའི་ཚུལ་གྱིས་རང་གཞན་སེམས་ཅན་ཐམས་ཅད་ཟུང་འཇུག་རྡོ་རྗེ་འཆང་སར་སྒྲོལ་བར་བྱེད་པའི་དམིགས་བསལ་གྱི་ཐབས་ལམ་ཟབ་མོ་ཞིག་ཡིན་ལ།དེ་ནི་བོད་བརྒྱུད་ནང་བསྟན་ཆོས་ལུགས་ཀྱི་དོན་སྙིང་གཏིང་ཟབ་ལ་ཆོས་འདོན་དང་།རོལ་དབྱངས།བྲོ་གར་བཅས་གཅིག་འདུས་ཅན་གྱི་གཞི་རྒྱ་ཆེ་བའི་སྒྱུ་རྩལ་གྱི་རང་བཞིན་ཡང་ཆེར་ལྡན་པའི་ཆོ་གའམ་མཛད་སྒོ་གལ་ཆེན་ཞིག་ཏུ་གྲུབ་ཡོད།